Ο **β (βήτα) Νοτίου Τριγώνου** (*Beta Trianguli Australis*, *β TrA*) είναι δεύτερος σε φωτεινότητα (όπως φαίνεται από τη Γη) αστέρας του νότιου αστερισμού Νότιον Τρίγωνον, μετά τον άλφα. Ορίζει τη βόρεια κορυφή του σχεδόν ισοσκελούς τριγώνου που σχηματίζουν τα α, β και γ του αστερισμού και του δίνουν το όνομά του. Ωστόσο, ο αστερισμός είναι τόσο νότιος, ώστε και ο β είναι αόρατος από όλη την ηπειρωτική Ευρώπη (ακόμα και την Κρήτη), από όλη σχεδόν την Ασία και τη Βόρεια Αμερική. Από την άλλη, είναι ορατός τους περισσότερους μήνες του έτους από όλο σχεδόν το Νότιο Ημισφαίριο. Απέχει από τη Γη 40 έτη φωτός, κάτι που τον καθιστά μαζί με τον ζ τους δύο πλησιέστερους αστέρες του αστερισμού που είναι ορατοί με γυμνό μάτι.

Ο β TrA είναι κιτρινόλευκος (δείκτης χρώματος B−V = +0,29) νάνος αστέρας της Κύριας ακολουθίας. Η υπολογισμένη από παράλλαξη απόστασή του σε συνδυασμό με το φαινόμενο μέγεθος +2,85 δίνει απόλυτο μέγεθος +2,37, που αντιστοιχεί σε απόλυτη λαμπρότητα 9,4 φορές μεγαλύτερη της ηλιακής. Η μάζα του εκτιμάται ότι είναι 56% μεγαλύτερη της μάζας του Ηλίου. Η θερμοκρασία στην επιφάνειά του είναι 7.400 K περίπου.

Υπάρχει ένας πολύ αμυδρότερος οπτικός συνοδός αστέρας 14ου μεγέθους σε γωνιακή απόσταση 155΄΄. Ο κυρίως αστέρας έχει σχετικώς μεγάλη ιδία κίνηση, 0,444 δευτερόλεπτο του τόξου ανά έτος, κατευθυνόμενος προς τα νότια-νοτιοδυτικά, και ίσως να είναι μέλος της κινούμενης ομάδας του β Οκρίβαντος, μιας ομάδας 17 περίπου αστέρων που έχουν κοινή προέλευση και παρόμοια κίνηση στον χώρο. Αν ο β Νοτίου Τριγώνου ανήκει σε αυτή την ομάδα, το γεγονός αυτό θα προσδιόριζε την ηλικία του σε περίπου 12 εκατομμύρια έτη.. Ο αστέρας απομακρύνεται από τη Γη και το Ηλιακό Σύστημα με ταχύτητα 400 μέτρα ανά δευτερόλεπτο (1.440 χιλιόμετρα την ώρα).

Η παρατήρηση του β Νοτίου Τριγώνου στο υπέρυθρο φως με το Διαστημικό τηλεσκόπιο Σπίτζερ αποκαλύπτει μία περίσσεια υπερύθρου στο φως του. Αυτό υποδεικνύει την παρουσία περιαστρικού υλικού γύρω του, που αποτελείται μάλλον από σκόνη και μικρά τεμάχια στερεάς ύλης.

* Ο β Νοτίου Τριγώνου απεικονίζεται στη σημαία της Βραζιλίας, συμβολίζοντας την πολιτεία Σάντα Καταρίνα.

Παραπομπές
----------

1. ↑  Nicolet, B. (Οκτώβριος 1978). «Photoelectric photometric Catalogue of homogeneous measurements in the UBV System». *Astronomy and Astrophysics Supplement Series* **34**: 1–49. Bibcode: 1978A&AS...34....1N.
2. ↑  Gray, R.O.; Corbally, C.J.; Garrison, R.F.; McFadden, M. T.; Bubar, E.J.; McGahee, C.E.; O'Donoghue, A.A.; Knox, E.R. (Ιούλιος 2006), «Contributions to the Nearby Stars (NStars) Project: spectroscopy of stars earlier than M0 within 40 pc-The Southern Sample», *The Astronomical Journal* **132** (1): 161–170, doi:10.1086/504637
3. ↑   *LTT 6339 -- High proper-motion Star*, Centre de Données astronomiques de Strasbourg, ανακτήθηκε στις 2012-01-28
4. ↑  Nakajima, Tadashi; Morino, Jun-Ichi; Fukagawa, Misato (Σεπτέμβριος 2010), «Potential Members of Stellar Kinematical Groups within 20 pc of the Sun», *The Astronomical Journal* **140** (3): 713–722, doi:10.1088/0004-6256/140/3/713
5. ↑  Evans, D.S. (20-24 Ιουνίου 1966), Batten, Alan Henry; Heard, John Frederick, επιμ. *The Revision of the General Catalogue of Radial Velocities*, University of Toronto: Διεθνής Αστρονομική Ένωση
6. ↑  Koerner, D.W.; Kim, S.; Trilling, D.E.; Larson, H.; Cotera, A.; Stapelfeldt, K.R.; Wahhaj, Z.; Fajardo-Acosta, S. *και άλλοι*. (Φεβρουάριος 2010), «New Debris Disk Candidates Around 49 Nearby Stars», *The Astrophysical Journal Letters* **710** (1): L26–L29, doi:10.1088/2041-8205/710/1/L26
7. ↑   *Astronomy of the Brazilian Flag*, FOTW Flags Of The World website,

  



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Beta Trianguli Australis  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |